เคาะแล้ว! DDD ราคา IPO หุ้นละ 53 บ. จอง 14-15 และ 18 ธ.ค. เทรด SET 26 ธ.ค.นี้
เคาะแล้ว! DDD ราคา IPO หุ้นละ 53 บ. จอง 14-15 และ 18 ธ.ค. เทรด SET 26 ธ.ค.นี้ โดยมี บล.บัวหลวง เป็นที่ปรึกษาทางการเงิน
13 ธ.ค. 2560

บริษัท ดู เดย์ ดรีม จำกัด (มหาชน) หรือ DDD เปิดเผยว่า บริษัทกำหนดราคาเสนอขายหุ้นสามัญเพิ่มทุนให้แก่ประชาชนเป็นครั้งแรก (IPO) จำนวนไม่เกิน 76 ล้านหุ้น ที่ราคาหุ้นละ 53 บาท โดยจะเปิดให้จองซื้อในช่วงวันที่ 14-15 ธ.ค. และ 18 ธ.ค. โดยคาดว่าจะเข้าเทรดในตลาดหลักทรัพย์ (SET) ได้ในวันที่ 26 ธ.ค.60 โดยมีบริษัทหลักทรัพย์ บัวหลวง จำกัด (มหาชน) เป็นที่ปรึกษาทางการเงิน
โดย DDD เป็นผู้ผลิตและจัดจำหน่ายผลิตภัณฑ์ดูแลและบำรุงผิวภายใต้เครื่องหมายการค้า NAMU LIFE โดยมีชื่อกลุ่มผลิตภัณฑ์ “SNAILWHITE” และหนึ่งในผู้นำในตลาดสกินแคร์ของไทย
สำหรับเงินที่ได้จากการระดมทุนในครั้งนี้บริษัทจะนำไปขยายกำลังการผลิตของโรงงานที่ จ.อยุธยา เพิ่มขึ้นอีก 1 เท่าตัว เป็น 4 ล้านลิตร/ปี จากปัจจุบันมีกำลังการผลิต 1.9 ล้านลิตร/ปี จะเริ่มก่อสร้างในช่วงปลายปี 61 คาดว่าจะแล้วเสร็จปลายปี 62
อีกส่วนหนึ่งจะนำไปใช้ในการสนับสนุนงานด้านวิจัยและพัฒนา (R&amp;D) ราว 60 ล้านบาท และนำไปใช้สำหรับการขยายตลาดและขยายสาขา เพื่อรองรับการเติบโตในอนาคต ซึ่งบริษัทจะเน้นการขยายตลาดในต่างประเทศมากขึ้น โดยตั้งเป้าหมายเพิ่มสัดส่วนยอดขายต่างประเทศเพิ่มเป็น 50% ในช่วง 5 ปี (ปี 60-64) จากปัจจุบันอยู่ที่ 35% ขณะที่ 65% เป็นยอดขายในประเทศ